קום התנערה עם עבדים ומזי קורונה

**דווקא בשעת המשבר הקיומי הגדול ביותר שומה עלינו לפתוח דף חדש ולחזור להיות עם חופשי בארצנו**

לפני אי אלה שנים צעדנו ברחובות חיפה האדומה, חניכי התנועה המאוחדת עם החולצות הכחולות והשרוכים האדומים, מאחורי הדגל האדום באחד במאי לצלילי האינטרנציונל. חופש, שוויון, אחווה, צדק חברתי, אמיל זולא, וולטר, ויקטור הוגו, פרנקופיליות מהולה בציונות, כשברקע שירים רוסיים, שירי מחאה מארה"ב ודרום אמריקה.

משום מה נתקפתי געגועים לימים אלה. אולי בגלל מנטרות השינאה של נתניהו נגד השמאל, ואם ביבי כל כך גרוע אז אולי השמאל בכל זאת טוב? אך מיד נזכרתי באבירי השמאל של ימינו – מרצ, העבודה והמשותפת, והבנתי שהם תמונת הראי של הימין, קריקטורה יונית קיצונית לאידיאל השמאל של נעוריי, שחיים במציאות מדומה והזויה.

קל להיגרר למחשבה שאם העם הוא כזה אז לא פלא שהמנהיגים כאלה כי העם בחר בהם. אבל אני מעדיף לחשוב שיש לנו עם חכם שפשוט הולך שולל אחרי מנהיגים לא ראויים. לא אשתמש בדימוי של תסמונת האישה המוכה כי ביבי הוא בעל למופת ונאמן, אוהב את כל ילדיו. גם לא בתיסמונת שטוקהולם, כי ביבי לא שדד בנק ועבר על החוק.

לפיכך, אחזור למקורות ואשתמש בדימוי של עבד שאינו מוכן להשתחרר מעול העבדות ואומר "אהבתי את אדוני". אחרת קשה לי להסביר איך רבע מהעם בוחר במנהיג ובמפלגה שנכשלה כישלון קולוסאלי במשבר הקורונה, בשרי הליכוד שכשלו בצורה כה מחפירה – בבריאות, בחינוך, בביטחון הפנים, בתחבורה, באוצר, באיכות הסביבה.

במקום לסלק אותם הם בוחרים בהם שוב – המובטלים, העצמאים, אלה שהפסידו את עסקיהם, אלה שילדיהם נמקים בבית, שנמצאים בסגר אינסופי עם מחדלי נתב"ג. בוחרים בביבי בגלל החיסונים, האישה המוכה המקבלת זר פרחים, כאילו שחיסונים שקולים ל- 5,000 מתים מיותרים. בוחרים בו, שנותן פירורים אחרי שהרס את הכלכלה.

מפחידים אותנו, סוגרים אותנו בבתינו מאות ימים, מפעילים עלינו את דוקטרינת ההלם הניאו ליברלית מבית מדרשו של מילטון פרידמן, מורו ורבו של נתניהו, שהופעלה היטב בצ'ילה ע"י פינושה, עוד תלמיד של פרידמן. שופכים עלינו טונות פייק ניוז, תעמולה בכל הרשתות, חינמונים, פופוליזם, מאשימים את האחר במחדלים שלהם.

הכה בעם, זלזל בו, שקר לו, והוא יאמר אהבתי את אדוני, אין מי שיוכל להחליף אותך, אדוננו הנערץ. אבל אולי הם צודקים? אחרי ששומעים את הטון האפולוגטי, ההתבטלות והכניעה של גנץ ואנשיו בישיבת הממשלה, שמתגוננים מעלילת הדם שקורבנות הקורונה הם בגללם בגלל יום סגר. ומי אומר זאת? האחראי למות האלפים!

בקריירה המקצועית שלי ניהלתי אי אלה ישיבות והשתתפתי בישיבות עם מנכ"לים מבריקים או נוראים, אך מעולם לא שמעתי ישיבה כל כך הזויה כמו ישיבת הממשלה על שלל שריה. בעולם העיסקי היו מסלקים את כולם בבושת פנים, אך הם ממשיכים לנהל אותנו. מילא גנץ, הוא כמעט נמחק, אבל ביבי ממשיך למלוך כאילו כלום על עבדיו.

אבל מחזה הזוי עוד יותר הוא ההולוגרמה של הליכוד שמקבלת גם כן 25% מהמנדטים בראשות סער ובנט (בשביל לא להגיד מוטציה) שדוגלים בדיוק באותה אידיאולוגיה של הליכוד – ניאו ליברליזם עבור הטייקונים, א"י השלמה עם קץ המדינה שהיא גם יהודית וגם דמוקרטית, תמיכה עיוורת בחרדים המובילים אותנו לתהום. אך הם "ישרים".

אנו עם עבדים שתומכים במנהיגים שכשלו או בחדשים עם אותה אידיאולוגיה שכשלה עם הרס מדינת הרווחה, ושלא נטעה – בנט וסער היו חלק אינטגרלי מממשלות נתניהו והם שותפים לכל הכשלונות פרט לקורונה. נותנים עוד 20 מנדטים למנהיגים חרדיים ומשיחיים ועוד 10 מנדטים למשתפי פעולה מכחול לבן ועד האיסלמיסטים.

כל הממסד הדתי מתבסס על משמעת עיוורת ברבנים, הם יודעים טוב יותר מהרופאים מה טוב לבריאות צאן מרעיתם, מבינים יותר בנפש האדם מפסיכולוגים, דואגים לשמור את עבדי השם בבערות, בלי לימודי ליבה, בלי שיפוט עצמי, מחתנים אותם בגיל 17, שומרים אותם בגיטאות בלי עבודה, בלי שירות לאומי, בלי חשיפה לעולם.

בסך הכל 90 מנדטים, שלושה רבעים של הכנסת ניתנים לאדונים שסרחו, שכשלו אישית או האידיאולוגיה שלהם, אנחנו אוהבים את האדמו"רים והולכים שבי אחרי החלילה-ן מהמלין. בתקופות קדומות לקחו איתם הפרעונים, מלכים אינדיאנים והודים את קרוביהם לעולם הבא ובימינו הרבנים שמתים גוררים איתם גם את משתתפי הלוויות.

על הרבע שנותר בכנסת מתחרים אדונים לעבדים אחרים השבויים במקסמי שווא של הקמת בית לאומי לערפאת, אופוריית כ"ט בנובמבר באוסלו, חסידי זכות השיבה, שלא מכירים בישראל כבית לאומי ליהודים, לא מכבדים את ימי הזיכרון, רואים ב"התקווה" שיר גזעני, ומשלמים מס שפתיים לצדק החברתי, אחרי שקודמיהם ערקו לביבי.

**עבד הוא רק מי שמוכן שיתייחסו אליו כעבד.** גנץ מלכתחילה נתן לביבי לשלוט בו והתרפס בפניו. בשלושה מארבעת זרמי החינוך מחנכים לציות עיוור לקול האדון – רב הישיבה, האולפנה וההתנחלות, האדמו"ר האשכנזי או החכם הספרדי, מנהיג העדה, הראיס, הקאדי, בחברה שבה הגבר הוא האדון והאישה טמאה, עם היררכיה ברורה.

רק בזרם החינוך החילוני שבקרוב יצומצם לרבע מהילדים מלמדים ראיה ביקורתית, לפעמים אפילו יותר מדי ביקורתית כשפותחים את שערי בית הספר לארגונים המוציאים דיבה על המדינה וצה"ל. הדתיים דורשים שילמדו מסורת אצל החילונים, אבל חס וחלילה שלא יפתחו את בתי הספר שלהם לגישות פילוסופיות, לוולטר ולאתאיזם.

לא שבשמאל יש פחות פונדמנטליסטים. העיתון שלהם פתוח לאנשים חושבים, אבל "רק כמותם". התיאטרון והקולנוע שלהם פתוח רק למבקרים את "הכיבוש", עם צידוק הנרטיב הפלסטיני, האשמת צה"ל בזוועות והיצף של מחזות שמשום מה מזכירים את "התקופות האפילות". הפקולטות הפוסט ציוניות נעולות בפני דיסידנטים.

מנטליות של עבדים – לגורואים מהשמאל, סופרים מגלגלי עיניים וצדקניים, שרק הם יודעים מה מוסרי וכל השאר ניאנדרטלים. לרבנים שרודים במאות אלפים כמו שליטים אבסולוטים שלא מכירים בישות הציונית. לשונאי המדינה ותומכי ערפאת שמאשימים בכל מחדלי החברה הערבית את היהודים – האלימות, הפשע, רצח הנשים.

עבדים לביבי 'לא אילאלה, מלחכי הפינכה רסולאלה'. הוא זכאי, כולם רודפים אותו ויורים בו מתותחי אלטלנה. וכל מי שיש לו מנטליות של עבד חש הזדהות איתו, אהבתי את אדוני, שמעלים אותו על הצלב, הרשעים, השמאלנים – היועץ המשפטי, הפרקליטות, המשטרה, השופטים, העיתונים. ומתעלמים מזה שהם בשלטון ומינו את שומרי הסף.

כולם שונאים את כולם, כולם משסים נגד כולם, ארבעה שבטים כבר אמרנו, ארבעה זרמי חינוך הזכרנו? לכל מפלגה יש הולוגרמה – ליכוד/סער ובנט, מרצ/העבודה, חרדים אשכנזים/ספרדים. אבל זה לא מחויב המציאות – אנטגוניזם אשכנזי/מזרחי, עולים/ותיקים הולך ונעלם, אלא אם כן הוא קם לתחיה ע"י ביבי, עם טראומות המעברה.

למזלי מעולם לא השתייכתי לשום כת. את החינוך היסודי קיבלתי בליסה הצרפתי בחברה קוסמופוליטית וסבלנית בקהיר ערב המהפיכה הלאומנית. בישראל זכיתי ללמוד בבתי הספר הגרועים ביותר (שנתיים אפילו סירבתי ללכת לבית הספר) וזה איפשר לי להשלים את השכלתי באופן עצמאי ממיטב הספרות, המחזאות והפילוסופיה העולמית.

באוניברסיטה העברית זכיתי ללמוד אצל מרצים דגולים שפתחו לי אופקים חדשים כשלמה אבינרי (סוקרטס, אריסטו, אפלטון), למדתי עשרות שעות לימודי יסוד מעבר לנדרש, בפילוסופיה, תיאטרון, אמנות, הסטוריה, שפות, יהדות, ספרות, שירה. חרשתי את הספריה הלאומית משיקספיר, גתה, ארתור מילר, איבסן, סרטר, רסין לסרבנטס.

בכל הקריירה המקצועית שלי דאגתי לשמור על החירות והערכים שרכשתי בילדותי ובבחרותי ולא נתפתיתי למנעמי הכוח, הכבוד והכסף. כשלא יכולתי לשמור יותר על האתיקה הפכתי לעצמאי, אדון לעצמי, לא עבד של אף אחד – של טייקונים מושחתים, מנכ"לים ברוטלים, אווירה מושחתת. העצמאות והחופש היו תמיד עבורי ערכי על.

ניסיתי להנחיל עקרונות אלה - של החופש, ההתנערות מעבדות לרודנים פוליטיים, דתיים, משיחיים, עיסקיים ומוסרנים, להיות עם חופשי בארצנו - בספרי 'הרפובליקה השניה של ישראל'. כי לא יהיה פיתרון למצוקות המדינה באווירה של פחד, עבדות, בערות, מחלות, עוני, פערים – המונחלים על ידי ממשלות נתניהו, המשיחיים והחרדים.

לא פלא שביבי כל כך מפחד מ"סמולנים", הוא גם מפחד מאמת, חופש, שוויון, אחווה, צדק ושלטון החוק. אבל לא שמאל הזוי יוני קיצוני כפי שהפך השמאל בישראל, לא שמאל דיקטטורי כפי שהיה השמאל בברית המועצות, אלא שמאל בסיסי, ערכי, של זולא, הוגו, ארתור מילר, שמאל של המדינות הסקנדינביות הכי משגשגות והכי אתיות.

שמאל כלכלי, קפיטליזם הומאני, צדק חברתי, הם עבורי היינו הך. חלה אבולוציה גדולה בתפיסות הצדק מאז ימי האינטרנציונל, אבל עדיין המילים שלו תקפות עד היום: קום התנערה עם חלכה (עם הפערים והעוני הגדולים במערב), עם עבדים ומזי רעב (וקורונה). אין מושיעים נעלים (כנתניהו), אך לא אלוהים (ששמו נישא לשווא על ידי הממסד הדתי), קיסר (כמנהיגים הפופוליסטים), או טריבון (כמלחכי הפינכה). למען יתן הגנב את הדין (לא המצאתי את זה, זה קיים במקור הצרפתי ותקף גם לישראל 2021 ביום המשפט). מיסים מוצצים את דם החלשים. לא מוטלים מיסים על העשירים (גם זה במקור הצרפתי ותקף לכל המדינות הניאו ליברליות). זכויות העני הן מילים ריקות. השוויון קורא לחוקים אחרים, על פיו אין זכויות בלי חובות, אין חובות בלי זכויות (רק אינטגרציה של החרדים, הערבים וקיום מדינת הרווחה, על פי הרפובליקה השניה של ישראל, יבטיח קיום עקרונות אלה). שלום בינינו, מלחמה בעריצים (הוא שאמרתי, יש לאחד 99% מהאומה העשוקה על ידי מנהיגים פונדמטליסטים וחשוכים וטייקונים. כל עוד לא נהיה מאוחדים, העריצים במפלגות "יש עבר", הקלריקלים והמשיחיים יעשקו אותנו). העולם שייך לאמיצים, ילכו הבטלנים למקום אחר (הוא שאמרתי – זכויות אזרחיות רק למשרתים בצה"ל או בשירות לאומי של שלוש שנים, לכולם, חרדים, ערבים, דתיים לאומיים, חילוניים, גברים ונשים מגיל 18 עד 21).

הבה נהפוך את השמאל, הקפיטליזם ההומאני, הצדק החברתי, למילות כבוד ולא למונחי גנאי. לא פלא שנתניהו כל כך מתקיף את השמאל, מיסמס את מחאת הצדק החברתי, שיחד את מנהיגי העבודה – כי הוא בדיוק ההיפך מהאידיאלים של השמאל. לא פלא שהמשיחיים והחרדים מתקיפים את השמאלנים, כי פניהם אל העתיד והם לא דבקים בעבר הפונדמנטליסטי, הקמת בית המקדש, מדינת הלכה, שלטון הרבנים. אבל שמאל שנלחם באויבים, כפי שחיילי המהפכה הצרפתית נלחמו בכוחות הרגרסיה המלוכנים וניצחו, כפי שהחיילים הרוסיים הדפו את הנאצים והפשיסטים במלחמת העולם השניה, כפי שדה גול שאיחד את השמאל והקומוניסטים עמד בראש צרפת החופשית. כפי שהשמאל האנגלי הוציא את המדינה מימי דיקנס האפלים. כפי שהניו דיל של רוזבלט גאל את ארה"ב. כפי שהמדינות הכי אתיות ומשגשגות כמותית וערכית עשו בסקנדינביה, באירופה, בניו זילנד, קנדה ואוסטרליה.

קום התנערה עם עבדים ומזי קורונה. סלק את המנהיגות החשוכה. חזור לערכי החופש, השוויון והצדק החברתי שהנחלת לעולם. איך זה שאנחנו שהמצאנו את החופש - שקענו בעבדות, שניצחנו באחדות - התפוררנו בשיסוי, שהנחלנו את הצדק – עושקים את העם. קום התנערה לקראת חזון חדש, צדק חברתי, לעתיד חפצי החיים!